വരിക്കോളിയില് മഹാശിലായുഗത്തിലേതെന്ന് കരുതുന്ന നന്നങ്ങാടി കണ്ടെത്തി വടകര : കല്ലാച്ചി വരിക്കോളി ചക്കത്തോട്ടത്തില് ലിനീഷിന്റെ പറമ്ബില്നിന്ന് മഹാശിലായുഗത്തിലേതെന്ന് കരുതുന്ന നന്നങ്ങാടി കണ്ടെത്തി. വീടെടുക്കാന് മണ്ണ് ഇളക്കുന്നതിനിടെ പറമ്ബിന്റെ ഒരുമീറ്റര് താഴ്ചയില് നിന്നാണ് ഇവ കണ്ടെത്തിയത്. പുറത്തെടുക്കുന്നതിനിടെ പൂര്ണമായും തകര്ന്നു. ഏതാണ്ട് രണ്ടായിരത്തോളം വര്ഷം പഴക്കമുള്ളതാണ് ഇതെന്ന് സ്ഥലത്തെത്തി അവശിഷ്ടം പരിശോധിച്ച പുരാവസ്തു ഗവേഷകന് എന്.കെ. രമേശ് വരിക്കോളി പറഞ്ഞു. 30 സെന്റിമീറ്റര് വ്യാസമുള്ള നന്നങ്ങാടിയാണിത്. ചുവപ്പുനിറമാണ്. നന്നങ്ങാടി മൂടാന് ഉപയോഗിച്ച മണ്ചട്ടിയുടെ അവശിഷ്ടങ്ങള്, കറുപ്പിലും ചുവപ്പിലുമുള്ള മണ്കോപ്പ എന്നിവയും കണ്ടെത്തിയിട്ടുണ്ട്. മഹാശിലായുഗ സംസ്കാരകാലത്ത് ഒരാള് മരിക്കുമ്ബോള് അദ്ദേഹം ഉപയോഗിച്ചിരുന്ന മണ്പാത്രങ്ങള്, ആയുധങ്ങള്, ആഭരണങ്ങള്, ഭക്ഷണപദാര്ഥങ്ങള് എന്നിവ വലിയ മണ്കുടത്തില് അടക്കം ചെയ്യുമായിരുന്നെന്ന് രമേശ് വ്യക്തമാക്കി. നേരത്തേ ഈ പ്രദേശത്തിനു സമീപത്തെ കടയംവലയത്തുനിന്ന് നന്നങ്ങാടിയും മണ്കോപ്പയും മനുഷ്യന്റെ വാരിയെല്ലിന്റെയും തുടയെല്ലിന്റെയും ഭാഗങ്ങള് രമേശ് കണ്ടെത്തിയിരുന്നു. നന്നങ്ങാടിയുടെ അവശിഷ്ടം പുരാവസ്തുവകുപ്പിന്റെ കുഞ്ഞാലിമരയ്ക്കാര് സ്മാരക മ്യൂസിയത്തിലേക്ക് മാറ്റും.